Hans Kristian Skibby (DD), 2025-04-04:
Tak, hr. formand.
Nu fristes man næsten til at sige: Nu står vi her igen i forhold til at behandle et beslutningsforslag, som man på en sikkert god og velmenende baggrund vil synes, man skal trække ned over landets kommuner.
Som andre har været inde på før mig, er det jo altså sådan, at kommunerne faktisk efter vores opfattelse i dag sagtens kan levere i forhold til at tilbyde en god og ernæringsrigtig kost fra de kommunale køkkener til kommunens borgere, både på skoler og i børnehaver og på plejehjem, og til de ansatte på rådhuse.
Det sker ud fra et godt og velment ønske om at tilbyde det, som folk ønsker at spise.
Og jeg tror egentlig godt, der kan være forskel på, hvad det er for en type kost, man vælger i Holstebro frem for på Nørrebro.
Det kan godt være, det lyder lidt, som om der kunne ryge lidt flere frikadeller og lidt mere medisterpølse ned i Holstebro end på Nørrebro, men det er noget, der skal være op til den enkelte.
Derfor er det jo, at når vi kigger på de her typer af evindelige beslutningsforslag, hvor man mener, man har fundet den eneste salighed, i forhold til hvordan man skal håndtere alle de her borgere rundtomkring i landet, vil jeg sige: Kommunerne og deres ansatte, også deres kokke i deres køkkener og i deres kantiner,
kan udmærket klare den her opgave, uden at de skal copy-paste og implementere Københavns Kommunes mad- og måltidsstrategi.
Der er faktisk andre kommuner, som er i stand til at lave mad, også noget, som folk kan lide at spise.
Derfor synes vi i Danmarksdemokraterne, at det er sådan en kende for morsomt med netop det her ønske om, at vi skal copy-paste Københavns Kommunes strategier, hvor man jo bl.a. har udfaset skolemælken.
Tilbage i 2023 valgte man jo at spare 1,5 mio. kr. på kommunens budgetter, fordi man ikke mente, det var rimeligt at køre rundt med skolemælk til de skoler, hvor forældrene valgte at betale for at få leveret skolemælk.
Det er sådan en måde, man gennemfører strategier og praksis på i Københavns Kommune, og der kan vi i Danmarksdemokraterne simpelt hen ikke se, hvorfor det skal implementeres eksempelvis i andre egne af landet.
Hvis andre kommuner har tilsvarende ønsker, står det dem jo frit for at implementere dem og at vedtage dem.
Det er ikke noget, vi skal lovgive om via detailregulering herinde fra Slotsholmen.
Det er noget for den enkelte kommune, de enkelte kommunalbestyrelser, de enkelte ansatte, diætister, kostvejledere, kokke, dem, der laver menusammensætninger i vores kommuner, og dem, der gennemfører de kommunale indkøb af råvarer osv.
Det er noget, som de helhjertet går ind for.
Så sent som i mandags var jeg selv til møde i Hedensted Kommune, hvor jeg kommer fra, for at få en introduktion til, hvad det egentlig er for en kost, vi kan tilbyde f.eks. dem på vores plejehjem og dem, der kommer i vores dagcentre.
Derfor kan man godt blive en kende provokeret af, at Alternativet prøver at »pære« ved vores æbler.
For det er sådan set det, man gør.
Man prøver på at »pære« ved andres æbler, og det synes vi er en mærkelig fremfærd at have, altså at man vil blande sig i, hvordan man skal gøre ting andre steder i andre kommuner.
Jeg er helt med på, at det er fint, at Alternativet har forelsket sig i en strategi, som har sit udgangspunkt i København, og den kan sådan set også være fuldt ud legitim og fin for kommunens borgere.
Det vil jeg sådan set ikke stille mig på bagbenene over for.
Men jeg kan ikke se, hvorfor det skal være noget, der skal copy-pastes sådan mere eller mindre som en de facto-blok i forhold til alle de andre 97 kommuner.
Det bliver et nej tak fra Danmarksdemokraternes side.
Vi mener, at vi skal bekæmpe madspild, vi skal sørge for god ernæring, og vi skal sørge for god, varieret kost.
Vi skal også sørge for, at kommunernes budgetter holder.
Det betyder bl.a., at kommunerne gør det ud fra de præmisser, som de nu engang lokalt har valgt i de forskellige individuelle kommuner.
Og derfor er det efter vores bedste vurdering helt på sin plads at lade kommunerne selv få lov til fuldt ud at bestemme deres kostpolitik
Der skal ikke komme en eller anden stor, sort hætte og trækkes ned over glimrende kostpolitikker i andre kommuner.
Jeg anerkender, at det godt kan være, det er velment, at fru Franciska Rosenkilde vil ulejlige Folketinget med det her forslag i dag.
Men det er altså overkill, hvis man må tillade sig at sige det.